b'\n_START_ARTICLE_\nSpomenik\n_START_PARAGRAPH_\nSpomenik ali javni spomenik je objekt, ki so ga zgradili ali oblikovali ter postavili na javno dostopno mesto prvenstveno zaradi njegove spominske ali druge simboli\xc4\x8dne funkcije. Posve\xc4\x8deni so osebam ali dogodkom, redkeje dr\xc5\xbeavam, \xc5\xbeivalim, predmetom. Obi\xc4\x8dajno jih postavljajo vladajo\xc4\x8di sloji; \xc4\x8dastijo pa osebe in dogodke, ki neposredno ali posredno \xc4\x8dastijo postavljavce, njihova prepri\xc4\x8danja, ideje. _NEWLINE_Javne spomenike pogosto postavljajo z vsaj dvema dodatnima namenoma: za potrebe komemoracij ali spominskih sre\xc4\x8danj in zaradi estetske in umetni\xc5\xa1ke vrednosti, ki prispeva k lep\xc5\xa1emu videzu njegove okolice (npr. mesta). Na\xc4\x8drtno zgrajena mesta so v\xc4\x8dasih osnovana okoli spomenikov (primera sta Washington in Bras\xc3\xadlia). Lokacijo Washingtonskega spomenika so si zamislili tako, da bi jim pomagala organizirati deljenje mestne zemlje, \xc5\xa1e preden so ga za\xc4\x8deli povezovati z Georgeom Washingtonom. V starej\xc5\xa1ih mestih so spomeniki postavljeni na to\xc4\x8dkah, ki so bile pomembne \xc5\xbee pred postavitvijo ali pa to postanejo z njo; na trgih, pred javnimi stavbami. Eden od namenov spomenikov je narediti na opazovalca vtis in zbujati ob\xc4\x8dutke mo\xc4\x8di (naroda, dr\xc5\xbeave, politike). V angle\xc5\xa1\xc4\x8dini beseda \xc2\xbbmonumental\xc2\xab\xc2\xa0(monumentalen, velik, veli\xc4\x8dasten; povzeto iz latin\xc5\xa1\xc4\x8dine) opisuje nekaj, kar je veliko in mogo\xc4\x8dno._NEWLINE_S terminom kulturni spomenik poimenujemo vse pomembne ostaline \xc4\x8dlovekovega dela, njegove ustvarjalnosti, od funkcionalnih zgradb do arheolo\xc5\xa1kih ostalin, ob njih celo izbrano nematerialno ali \xc5\xbeivo dedi\xc5\xa1\xc4\x8dino (npr.: pesmi, obi\xc4\x8daji, \xc5\xa1ege in navade, na\xc4\x8dini priprave jedi in podobno) zaradi njihove starosti, likovne ali tehni\xc4\x8dne in druga\xc4\x8dne izjemnosti, velikosti ali zgodovinske pomembnosti. Status kulturnega spomenika ima premi\xc4\x8dna dedi\xc5\xa1\xc4\x8dina, to so evidentirani in ovrednoteni predmeti, ki jih hranijo dr\xc5\xbeavni in poobla\xc5\xa1\xc4\x8deni muzeji. Med kulturne spomenike strokovnjaki uvr\xc5\xa1\xc4\x8dajo tudi izbrane javne spomenike. Zaradi starosti, velikosti, tehni\xc4\x8dne izjemnosti je kulturni spomenik npr.: Veliki kitajski zid. Izjemne kulturne spomenike, kakr\xc5\xa1en je Kitajski zid, UNESCO uvrsti na seznam svetovne kulturne dedi\xc5\xa1\xc4\x8dine, so spomeniki UNESCO. Trenutno je na listi 981 spomenikov ali obmo\xc4\x8dij v 160 dr\xc5\xbeavah. V Sloveniji imamo \xc5\xa1tiri obmo\xc4\x8dja, ki so na listi svetovne naravne in kulturne dedi\xc5\xa1\xc4\x8dine: \xc5\xa0kocjanske jame, Prvobitni bukovi gozdovi v Karpatih in stari bukovi gozdovi v Nem\xc4\x8diji raz\xc5\xa1irjena ((Albanija, Avstrija, Belgija, Bolgarija, Hrva\xc5\xa1ka, Nem\xc4\x8dija, Italija, Poljska, Romunija, Slova\xc5\xa1ka, Slovenija, \xc5\xa0panija, Ukrajina), Koli\xc5\xa1\xc4\x8da na Ljubljanskem barju in tehni\xc5\xa1ko dedi\xc5\xa1\xc4\x8dino Idrije. Nekaj objektov ali obmo\xc4\x8dij je \xc5\xa1e na poskusni listi. Posebna kulturna spomenika sta odlikovana z znakom evropske kulturne dedi\xc5\xa1\xc4\x8dine \xc5\xa1e Bolni\xc5\xa1nica Franja in Spominska cerkvica Javorca. Starej\xc5\xa1i evropski znak imajo Ple\xc4\x8dnikove \xc5\xbdale._NEWLINE_Javni spomeniki sporo\xc4\x8dajo zgodovinske ali (in) politi\xc4\x8dne informacije. Z njimi se zelo pogosto utrjuje oblast ali ka\xc5\xbee svojo mo\xc4\x8d vladajo\xc4\x8di politi\xc4\x8dni sistem (npr. Leninovi kipi v nekdanji Sovjetski zvezi). Do ljudstva prijaznej\xc5\xa1a funkcija spomenikov je seznanjanje s pomembnimi dogodki ali osebnostmi iz preteklosti. Navadno se postavlja spomenike mrtvim osebam; redke \xc5\xbeive osebe s spomeniki so pogosto diktatorji, kralji, vojskovodje. _NEWLINE_Posamezne ve\xc4\x8dje javne spomenike postavlja dr\xc5\xbeava, ve\xc4\x8dino obi\xc4\x8dajno lokalne skupnosti, mesta, civilna zdru\xc5\xbeenja, redko posamezniki. _NEWLINE_Kulturne spomenike, neredko v preobleki \xc4\x8da\xc5\xa1\xc4\x8denja bo\xc5\xbeanskih vladarjev in bogov ljudje gradimo \xc5\xbee tiso\xc4\x8de let in velikokrat so najbolj vzdr\xc5\xbeljivi in najslavnej\xc5\xa1i simboli starih civilizacij. Egip\xc4\x8danske piramide, grobnice faraonov; simbolni tempelj Atene po zmagah Grkov nad Perzijci - gr\xc5\xa1ki Partenon so postali simboli njihovih civilizacij. Podobna je ena od funkcij cerkva, ki stojijo na grobovih svetnikov. Sodobnej\xc5\xa1a primera velikih javnih spomenikov sta ameri\xc5\xa1ki, v Franciji izdelan Kip svobode in francoski Eiffelov stolp, ki sta postala simbola modernih dr\xc5\xbeav. Velike dr\xc5\xbeave, ponosne na voja\xc5\xa1ko tradicijo, pogosto postavljajo spomenike neznanemu padlemu junaku. Obi\xc4\x8dajno ima vsaka dr\xc5\xbeava en sam spomenik neznanemu junaku, ki ga postavijo na pomemben prostor glavnega mesta. _NEWLINE_Slovenija je kot samostojna dr\xc5\xbeava postavila malo kakovostnih javnih spomenikov. Pogoste so standardne betonske piramide, izdelane kot protitankovske ovire ali zidovi z napisi na premalo premi\xc5\xa1ljenih lokacijah. Po osamosvojitvi je nastal bolj kakovosten spomenik, posve\xc4\x8den \xc5\xbertvam vojne, ki ga je na robu \xc5\xbdal oblikoval Marko Mu\xc5\xa1i\xc4\x8d. Isti avtor je zasnoval najve\xc4\x8dji slovenski spomenik v spominskem parku Teharje, ki je posve\xc4\x8den \xc5\xbertvam povojnih pobojev. \xc4\x8cisto arhitekturni spomenik, sestavljen iz plo\xc5\xa1\xc4\x8dadi in dveh zidov stoji v Ljubljani, na preudvori\xc5\xa1\xc4\x8du ob Kongresnem trgu in je posve\xc4\x8den \xc5\xbertvam vojn.'